Mediemarkedets skifte fra FM til digital radio bliver nu for alvor løbet i gang, efter politikerne har nikket ok til en stor handlingsplan, omtalt på MediaWatch i mandags.

Én af forudsætningerne for planen er bl.a. et skifte fra DAB til DAB+ den 1. december 2014. Den omstilling kræver en større informationskampagne, som skal udbydes i dette efterår. Der er afsat 11 mio. kr., men det ikke sikkert at alle midler kommer i spil til opgaven.

Kampagnen er ikke for sjov. Ifølge Brancheforeningen for Forbruger-Elektronik (BFE) er der 1,1 mio. digitale radioer i Danmark, men over halvdelen af dem har ikke indbygget den nye digitale radiostandard DAB+, skriver Radioassistant med BFE's DigiMail som kilde.

600.000 skal skifte

BFE skønner således, at 600.000 af de DAB-radioer, der er solgt fra omkring 2004 og frem til 2010/2011, ikke vil kunne bruges fra udgangen af 2014. Kulturstyrelsens skøn lyder på 700.000 forældede apparater.

Informationschef Johs Johansen, BFE, peger dog også på, at ganske mange musikanlæg, dockingstationer, soundbar’er, bilradioer og radioer i dag har indbygget DAB+. Og mange lytter af gammel vane til FM på anlæg, hvor der findes DAB+ allerede nu.

1. december 2014

Slagplanen for en fuld digitalisering af radiomediet i Danmark skulle være på skinner. Hovedelementet i planen er, at DR og kommerciel radio skal bytte sendepladser mellem DAB blok1 og blok2.

P4 på DAB i 2014

Den ombytning ventes gennemført den 1. december 2014. Når DR kommer over i blok2, kan DR få landets vigtigste radiokanal med på DAB - ‘P4’ med regionale vinduer.

Overgangen fra DAB til den nyere standard DAB+, giver plads til mange flere kanaler. Med DAB+ blive der kapacitet til 18-20 radiokanaler i hver blok.

Den overgang sker også den 1. december 2014, der dermed bliver en nøgledato for dansk radio.